CELEX: 32016D0851
Language: lt
Date: 1464220800000
Title: 2016 m. gegužės 26 d. Komisijos įgyvendinimo sprendimas (ES) 2016/851, kuriuo dėl leidimo Kroatijai peržiūrėti metinę GSE stebėsenos programą iš dalies keičiamas Sprendimo 2009/719/EB priedas (pranešta dokumentu Nr. C(2016) 3097) (Tekstas svarbus EEE)

28.5.2016   
            
            
               LT
            
            
               Europos Sąjungos oficialusis leidinys
            
            
               L 141/131
            
         KOMISIJOS ĮGYVENDINIMO SPRENDIMAS (ES) 2016/851
   2016 m. gegužės 26 d.
   kuriuo dėl leidimo Kroatijai peržiūrėti metinę GSE stebėsenos programą iš dalies keičiamas Sprendimo 2009/719/EB priedas
   
      
         (pranešta dokumentu Nr. C(2016) 3097)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gegužės 22 d. Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 6 straipsnį,
   kadangi:
   
               (1)
            
            
               Reglamente (EB) Nr. 999/2001 nustatytos gyvūnų užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Jame reikalaujama, kad kiekviena valstybė narė, laikydamasi to reglamento III priedo, kasmet vykdytų USE stebėsenos programą, pagrįstą aktyvia ir pasyvia priežiūra. Be to, Reglamento (EB) Nr. 999/2001 6 straipsnio 1b dalyje numatyta, kad valstybės narės, kurios gali įrodyti, kad epidemiologinė padėtis šalyje pagerėjo, pagal tam tikrus kriterijus, nustatytus to reglamento III priedo A skyriaus I dalies 7 punkte, gali peržiūrėti savo metinę stebėsenos programą;
            
         
               (2)
            
            
               Komisijos sprendimu 2009/719/EB (2) leidžiama to sprendimo priede išvardytoms valstybėms narėms peržiūrėti savo galvijų spongiforminės encefalopatijos (GSE) metines stebėsenos programas pagal Reglamento (EB) Nr. 999/2001 6 straipsnio 1b dalį. Šiuo metu tame priede išvardytos 25 valstybės narės, t. y. visos valstybės narės, išskyrus Bulgariją, Kroatiją ir Rumuniją;
            
         
               (3)
            
            
               2015 m. sausio 22 d. Kroatija pateikė Komisijai prašymą peržiūrėti savo metinę GSE stebėsenos programą;
            
         
               (4)
            
            
               2016 m. vasario 8 d. Europos maisto saugos tarnyba (toliau – EFSA) paskelbė mokslinę ataskaitą dėl Kroatijos GSE stebėsenos sistemos peržiūros įvertinimo (3) (toliau – EFSA ataskaita). EFSA ataskaitoje nurodoma, kad Kroatiją įtraukus į epidemiologinį vienetą, kurį sudaro 25 valstybės narės, šiuo metu išvardytos Sprendimo 2009/719/EB priede, ir darant prielaidą, kad įgyvendinamas dabartinės priežiūros režimas, kurį Sprendimu 2009/719/EB leidžiama taikyti tose 25 valstybėse narėse, būtų įmanoma epidemiologiniame vienete, kurį sudaro 25 valstybės narės ir Kroatija, nustatyti GSE, kai numatomas paplitimas yra bent vienas atvejis iš 3 789 838 suaugusių galvijų populiacijos esant 95 % patikimumui. Šis numatomas paplitimas yra tikslesnis nei būtinieji numatomo paplitimo reikalavimai, taikomi A tipo priežiūrai, kuri yra apibrėžta Reglamento (EB) Nr. 999/2001 II priedo D skyriaus 1 punkto a papunktyje kaip vienas atvejis iš 100 000 suaugusių galvijų populiacijos esant 95 % patikimumui;
            
         
               (5)
            
            
               2010 m. birželio 14–23 d. ir 2012 m. lapkričio 26 d.–gruodžio 6 d. Komisija Kroatijoje atliko patikrą, siekdama įvertinti su GSE susijusias priemones (toliau – Komisijos patikra). Atlikdama patikrą Komisija tikrino galvijų identifikavimo ir atsekamumo sistemą ir draudimo šerti tam tikrais pašarais taikymą Kroatijoje. Todėl Komisijos patikros rezultatai buvo naudojami įvertinti, ar Kroatijos pateikta paraiška atitinka kriterijus, nustatytus Reglamento (EB) Nr. 999/2001 III priedo A skyriaus I dalies 7.1 punkto b ir c papunkčiuose;
            
         
               (6)
            
            
               remiantis Kroatijos pateiktoje paraiškoje peržiūrėti metinę GSE stebėsenos programą nurodyta informacija ir EFSA ataskaitoje pateikta informacija, taip pat informacija, gauta Komisijai atlikus patikrą, Kroatijos pateikta paraiška buvo įvertinta palankiai. Todėl tikslinga leisti Kroatijai peržiūrėti jos metinę GSE stebėsenos programą tokiomis pačiomis sąlygomis, kurios taikomos 25 valstybėms narėms, šiuo metu išvardytoms Sprendimo 2009/719/EB priede;
            
         
               (7)
            
            
               todėl Sprendimo 2009/719/EB priedas turėtų būti atitinkamai iš dalies pakeistas;
            
         
               (8)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2009/719/EB priede po įrašo „— Prancūzija“ ir prieš įrašą „— Italija“ įterpiamas įrašas „— Kroatija“.
   2 straipsnis
   Šis sprendimas skirtas valstybėms narėms.
   
      Priimta Briuselyje 2016 m. gegužės 26 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 147, 2001 5 31, p. 1.
   
      (2)  2009 m. rugsėjo 28 d. Komisijos sprendimas 2009/719/EB, kuriuo leidžiama tam tikroms valstybėms narėms peržiūrėti GSE stebėsenos programas (OL L 256, 2009 9 29, p. 35).
   
      (3)  EFSA leidinys 2016;14(2):4399.